**ΤΙΤΛΟΣ ΕΡΓΑΣΙΑΣ**

**ΕΥΘΑΝΑΣΙΑ: ΕΓΚΛΗΜΑ Ή ΑΝΑΚΟΥΦΙΣΗ ΤΟΥ ΑΣΘΕΝΗ**

**ΠΕΡΙΛΗΨΗ**

Η ευθανασία είναι ένα πολύπλευρο ζήτημα από το οποίο ανακύπτουν βιοηθικοί προβληματισμοί που σχετίζονται με τον «αξιοπρεπή θάνατο» και την «αυτονομία» του ασθενή στην λήψη της απόφασης για το τέλος της ζωής του. Ο Bacon το 1857 διακρίνει την ευθανασία αφενός ως οριζόμενη στα πλαίσια της προετοιμασίας του ανθρώπου και της ψυχής του για τον επικείμενο θάνατο και αφετέρου ως η αξίωση να θέλει να πεθάνει με ένα τρόπο γρήγορο και εύκολο χωρίς να υποφέρει.1

Οι βασικές συνιστώσες αφορούν τις διάφορες μορφές της ιατρικής βοήθειας που παρέχονται στον ασθενή, για την επίτευξη του σκοπού, δηλαδή την επίσπευση του θανάτου. Διακρίνονται στις άμεσες μορφές ευθανασίας όπως η «ενεργητική ευθανασία» και η «υποβοηθουμένη αυτοκτονία», και στις έμμεσες μορφές ευθανασίας ως πρακτική μη συνέχιση της επιθετικής θεραπείας. Γνωστές και ως παρακράτηση θεραπείας «With Holding Therapy» και απόσυρση θεραπείας «With Drawing Therapy»2-4

Στην Ελληνική νομοθεσία (Ποινικός Κώδικας), η ευθανασία εμφανίζεται ως «ανθρωποκτονία με συναίνεση» και ως «συμμετοχή σε αυτοκτονία». Και είναι μια πράξη ηθικώς επιλήψιμη και ποινικώς κολάσιμη.5,6,7

Η επιχειρηματολογία που τίθεται επί τάπητος είναι σχετική με την αυτονομία του άνθρωπου ως «προσώπου». Ως φορέα δικαιωμάτων και υποχρεώσεων που έχει αυτενέργεια και μπορεί να αποφασίζει για την συνέχιση της ζωής του ή τον τρόπο του τερματισμού της. Ιδιαίτερα όταν πρόκειται για τις ανίατες ασθένειες ως καταστάσεις μη αναστρέψιμες. Στην περίπτωση αυτή το βασικό ερώτημα αφορά τον ασθενή που βιώνει αφόρητο πόνο λόγω της ασθένειας του και επιζητεί τον τερματισμό της ζωής του. Όμως η πρόθεση του αντικατοπτρίζει την πραγματική του βούληση; 8 Σύμφωνα με την Καντιανή ηθική θεώρηση κομβική σημασία έχει η «αυτονομία του δρώντος υποκειμένου» το οποίο θέτει και πραγματοποιεί σκοπούς και αυτοκαθορίζεται διαθέτοντας λογική. Το έλλογο ον είναι ο άνθρωπος που όντας «πρόσωπο» είναι άξιο σεβασμού.9

Στην ηθική του Κάντ ο τερματισμός της ζωής είναι μια ηθικώς προβληματική κατάσταση. Στα ΘΜΗ παρατίθεται μια επιχειρηματολογία σχετικά με την αυτοκτονία ως μια πράξη μη επιτρεπτή και απόλυτα ανήθικη. Ο άνθρωπος ακόμη και μέσα στις αντιξοότητες έχει καθήκον να διατηρήσει την ζωή του, γιατί σκεπτόμενος τον τερματισμό της χρησιμοποιεί τον εαυτό του ως απλό «μέσο», για την επίτευξη άλλων σκοπών και όχι ως «αυτοσκοπό». Η περίπτωση της ευθανασίας ως μέσο για την καλυτέρευση της ζωής ενός ανθρώπου, είναι απορριπτέα.Η ανθρώπινη ζωή δεν μπορεί να εξετάζεται υπό το πρίσμα του κόστους και του οφέλους παρά μόνο ως κάτι που έχει εγγενή αξία.9

Κατά τον Dworkin εάν στραφούμε προς τις προηγούμενες επενδύσεις σε ανθρώπινη ζωή, σε μια ζωή επέκεινα του βίου, η παράσταση της ζωής με τεχνητά μέσα, χωρίς βίο, δεν ανταποκρίνεται στην πρόκληση τρόπου ζωής. Ίσως τότε ο πρόωρος θάνατος, ως επιλογή του προσώπου, να σέβεται περισσότερο την εγγενή αξία της ανθρώπινης ζωής.10  Οι ηθικοί προβληματισμοί που ανακύπτουν είναι κατά πόσον η ασφαλιστική δικλείδα θα είναι τόσο ισχυρή για τα άτομα που θα αιτηθούν να τερματίσουν την ζωή τους και έχουν την διανοητική ικανότητα αναλλοίωτη και τι γίνεται στις περιπτώσεις των ανοικών; Μια περίπτωση που πιθανόν να διασφαλίζει την λήψη απόφασης για τον τερματισμό της ζωής είναι οι «προγενέστερες οδηγίες» για το τέλος της ζωής, υπό την μορφή των «Διαθηκών Ζωής» ή όπως αναφέρεται με τον όρο «Living Will». Οι πολέμιοι της ευθανασίας αντιβαίνουν στην πράξη αυτή υποστηρίζοντας ότι ακόμη και ως «γνήσια επιθυμία» αποτελεί μια κακή πρακτική. Οι αποφάσεις για το τέλος της ζωής πρέπει να συνυπάρχουν με την αξιοπρέπεια και τον σεβασμό. Κάθε άνθρωπος πρέπει να διάγει το βίο του ελεύθερος και να αποφασίζει αυτόνομα και ελεύθερα για το τέλος της ζωής του. Σκεπτόμενοι την αυτονομία του προσώπου οι τελικές αποφάσεις βρίσκονται μέσα στην σφαίρα της αξιοπρέπειας και του αυτοσεβασμού.11

Βιβλιογραφία

1. Bacon F. Of the dignity and advancement of learning books II-IV. In Spedding J (eds). The Works of Francis Bacon, Longman, London 1857
2. EPEC Participant’s Handbook Module 11 Withholding, Withdrawing Therapy Education for Physicians on End-of-life Care.1999.Emanuel LL, von Gunten CF, Ferris FD. The Education for Physicians on End-of-life Care (EPEC) curriculum, 1999
3. Ευαγγέλου Ι. Το Πρόβλημα της Ευθανασίας, εκδ. Αντ. Ν. Σάκκουλα, Αθήνα-Κομοτηνή 1999
4. Καράμπελας Λ. Η ευθανασία και το δικαίωμα στη ζωή και στο θάνατο, Εκδοτική Εστία, Αθήνα 1987
5. Πρωτοπαπαδάκης Ε. Ενεργητική και Παθητική Ευθανασία: Υπαρχει Ηθική Διαφοροποίηση; Φιλοσοφία και Παιδεία , Μάιος-Αύγουστος 2008
6. Ποινικός Κώδικας Άρθρο 300
7. Ποινικός Κώδικας Άρθρο 301
8. Μητσόπουλος Νικόλαος«Η λεγόμενη ευθανασία», Αθήνα 1980.
9. Kant I. *Τα θεμέλια της Μεταφυσικής των Ηθών*, μεταφ .Γιάννης Τζαβάρα, Αθήνα: Εκδόσεις Δωδώνη 1984
10. Βασιλόγιαννης Κ.Φ. Η εγγενής αξία της ανθρώπινης ζωής κατά τον Ronald Dworkin: ένα υπόδειγμα αναστοχαστικής ισορροπίας
11. Dworkin R. Η Επικράτεια της Ζωής: Αμβλώσεις, ευθανασία και ατομική ελευθερία. Απόδοση –Εισαγωγή Βασιλόγιαννης Φίλιππος. Επίμετρο Σούρλας Παύλος. Εκδόσεις Αρσενίδη